Sepsi are primă dublă la meciul cu FCSB: "Trebuie să mergem să jucăm fotbal și să nu ne speriem"
Echipa Sepsi s-a calificat în play-off după un gol marcat în minutul 90+4 al meciului cu Petrolul, din ultima etapă a sezonului regulat.
Laszlo Dioszegi a anunțat că jucătorii de la Sepsi au primă dublă la meciul cu FCSB
Echipa patronată de Laszlo Dioszegi avea cele mai mici șanse să ajungă între primele șase echipe, deoarece depindea și de alte rezultate.
Cu toate acestea, s-a calificat în play-off, care arată exact ca în sezonul trecut, doar că ordinea echipelor este alta.
În prima etapă, Sepsi va juca în deplasare, cu FCSB, meciul urmând să aibă loc pe Arena Națională. În sezonul regulat, echipa roș-albastră a câștigat ambele partide, cu 5-2 în deplasare și 1-0 pe teren propriu.
Dioszegi este convins că Sepsi are șanse să plece că minimum un punct dacă FCSB va juca la fel ca în meciul din 11 februarie.
"Prima? 5.000 de euro pe jucător este prima pentru intrarea în play-off. Pentru locul trei este o altă primă, de la 3.000 până la 8.000 de euro.
Fiecare meci câștigat e 900 de euro. Cu cei trei granzi au prime duble băieții. Trebuie să o prindem pe FCSB cum am prins-o acum o lună de zile. Ei joacă acasă și sunt favoriți.
Chiar dacă au pierdut cu 0-4, sunt în formă. Noi trebuie să mergem să jucăm fotbal și să nu ne speriem. După Conference League, jucătorii au crezut că nu mai avem de ce să jucăm fotbal.
Dacă nu luăm locul 3 sau 4, nu avem nicio șansă să ajungem în Europa. Mâine mă duc la antrenamemt să discut cu jucătorii", a spus Dioszegi, la emisiunea Digi Sport Special.